Versindaba » Blog Archive » Nuwe publikasie: Kryt (Hennie Nortjé)
Aan die einde van die Kryt
kalk ‘n streep deur die krans
en bulder oor die afgrond uit:
Skrander aap, nou is jou kans!
In Hennie Nortjé se tweede digbundel (na die bekroonde In die skadu van soveel bome) kom die bokskryt van die menslike kondisie aan bod in ingehoue, subtiele en dikwels wrang humoristiese verse. Kryt bewoord die uitwissing van eras (soos die Kryttydperk); die impak van katastrofes op die heelal; die uitlewering van die mens aan bedreigings (onder meer die aanslag van bordkryt, en die uitkrytery tussen bevolkingsgroepe); die verbystering oor die skoonheid en wonders van die natuur; en die drang van die klein skepper om in die kryt te tree teen Tyd se sloping deur middel van kunsskepping. Geologiese, ekologiese en natuurhistoriese temas word vooropgestel, sowel as gedigte oor die natuur en kunstenaarskap wat lesers van sy vroeëre werk na aan die hart sal lê.
Hennie Nortjé is in 1956 gebore en werk as mediese praktisyn. Sy bundel In die skadu van soveel bome het sowel die Eugène Maraisprys as die Ingrid Jonkerprys vir debuutwerk in 2013 gewen. Hy bly op Stellenbosch wanneer hy nie besig is om verre paaie te bewandel op soek na uitsonderlike bome en klippe nie. [Queillerie, 2019. Prys: R240,00, Bladsye: 96, Formaat: 213mm x 137mm, Bindstyl: Sagteband, ISBN13:9780795802065]
Tags: Kryt Hennie Nortjé
Friday, August 16th, 2019 | Uncategorized.
Een Kommentaar op “Nuwe publikasie: Kryt (Hennie Nortjé)”
August 28th, 2019 at 1:54 pm
Diep seun nè….veels geluk Hennie.
Ek siien uit om dit woord vir woord te bepeins…